GENERÁLNA PROKURATÚRA
SLOVENSKEJ REPUBLIKY

IV/1 Spr 284/24/1000
Zbierka služobných predpisov  generálneho prokurátora    Slovenskej republiky  
Por. č. 9/2025 

P R Í K A Z
generálneho prokurátora Slovenskej republiky
z  27. októbra 2025

o postupe prokurátorov pri vybavovaní žiadostí o preskúmanie zákonnosti v predsúdnom trestnom konaní

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1
Predmet úpravy
Tento príkaz upravuje postup prokurátora pri vybavovaní podania, ktorým sa podávateľ domáha preskúmania zákonnosti rozhodnutia vydaného policajtom alebo prokurátorom v predsúdnom konaní) alebo preskúmania zákonnosti postupu policajta alebo prokurátora v predsúdnom konaní, vrátane postupu prokurátora spočívajúceho v preskúmaní postupu policajta v priebehu vyšetrovania alebo skráteného vyšetrovania podľa Trestného poriadku, alebo odstránenia prieťahov policajta alebo prokurátora v predsúdnom konaní (ďalej len „preskúmanie zákonnosti“), a ktoré nie je možné považovať za opravný prostriedok alebo iné podanie podľa Trestného poriadku (ďalej len „žiadosť“).

Článok 2
Všeobecné ustanovenia o vybavovaní žiadosti

(1)	Na vybavovanie žiadosti sa nevzťahuje prvý diel piatej časti zákona č. 153/2001 Z. z. o prokuratúre v znení neskorších predpisov.

(2)	Prokurátor posudzuje podanie podľa jeho obsahu, aj keď je nesprávne označené.

(3)	Prokurátor neprihliada na podanie, ktoré nie je žiadosťou podľa tohto príkazu. O skutočnosti, že na podanie sa neprihliada, netreba jeho podávateľa upovedomiť.

(4)	Ak prokurátor zistí, že na vybavenie podania je príslušný iný orgán, postúpi ho príslušnému orgánu a o postúpení podania upovedomí jeho podávateľa najneskôr do desiatich pracovných dní od pridelenia podania na vybavenie.

Článok 3 
Žiadosť

(1)	Žiadosťou je iba podanie, ktoré bolo doručené prokuratúre písomne, elektronickými prostriedkami podpísanými s kvalifikovaným elektronickým podpisom podľa osobitného zákona alebo ktoré bolo urobené ústne do zápisnice na prokuratúre. Vedúci služobného úradu) je povinný zabezpečiť prijímanie žiadostí v úradných hodinách, pričom na prijímanie ústnych žiadostí môže v rámci úradných hodín vymedziť konkrétny čas.

(2)	Žiadosťou nie je podanie, ktoré
a)	je anonymné,
b)	nie je čitateľné alebo zrozumiteľné,
c)	má charakter dopytu, vyjadrenia, názoru alebo návrhu,
d)	je zaslané na prokuratúru len pre informáciu,
e)	obsahuje len hanlivé vyjadrenia k postupu alebo rozhodnutiu policajta alebo prokurátora   v predsúdnom konaní bez vecnej argumentácie,
f)	poukazuje na nedostatky v činnosti orgánu verejnej moci, ktorých odstránenie alebo vybavenie je upravené osobitným predpisom alebo ktorých odstránenie alebo vybavenie nepatrí do pôsobnosti prokuratúry,

g)	je sťažnosťou alebo iným podaním podľa osobitného predpisu.)

(3)	Podľa tohto príkazu sa postupuje iba vtedy, ak je žiadosť podaná obvineným, jeho obhajcom, podozrivým, jeho obhajcom, poškodeným, jeho splnomocnencom, oznamovateľom, Úradom na ochranu oznamovateľov protispoločenskej činnosti, ak sa oznamovateľovi poskytuje ochrana v pracovnoprávnom vzťahu podľa osobitného predpisu,) zúčastnenou osobou alebo osobou, ktorá môže podať opravný prostriedok v trestnom konaní. Podania, ktoré sú podľa obsahu žiadosťou, a ktoré podala iná osoba, sa podľa tohto príkazu nevybavujú; o tejto skutočnosti sa upovedomí podávateľ. 

(4)	Opakovaná žiadosť podaná podávateľom v tej istej veci sa nevybavuje. To však nebráni prijatiu zákonných opatrení vyplývajúcich z úradnej povinnosti alebo rozhodnutia prokurátora bezprostredne nadriadenej prokuratúry.)

Článok 4
Vecná príslušnosť na vybavenie žiadosti

Ak tento príkaz ďalej neustanovuje inak, na vybavenie žiadosti, ktorá
a)	smeruje proti postupu alebo rozhodnutiu policajta alebo k odstráneniu prieťahov policajta, je príslušný prokurátor vykonávajúci dozor nad dodržiavaním zákonnosti pred začatím trestného stíhania a v prípravnom konaní (ďalej len „dozorujúci prokurátor“),
b)	smeruje proti postupu alebo rozhodnutiu dozorujúceho prokurátora alebo k odstráneniu prieťahov dozorujúceho prokurátora, je príslušný prokurátor bezprostredne nadriadenej prokuratúry.

Článok 5
Postup prokurátora po doručení žiadosti

(1)	Prokurátor, ktorému bola žiadosť doručená, posúdi na základe jej obsahu, či je príslušný na jej vybavenie.

(2)	Ak bola prokurátorovi doručená žiadosť, z obsahu ktorej nie je možné určiť príslušnosť na jej vybavenie, prokurátor vyzve podávateľa na doplnenie skutočností umožňujúcich určiť príslušnosť na vybavenie žiadosti. Prokurátor vo výzve určí lehotu na doplnenie žiadosti, ktorá nesmie byť kratšia ako desať pracovných dní. Prokurátor vo výzve podávateľa poučí, že ak v určenej lehote žiadosť v potrebnom rozsahu nedoplní, prokurátor konanie o žiadosti skončí bez jej vybavenia.

(3)	Ak bola prokurátorovi doručená žiadosť, ktorej obsahom je preskúmanie zákonnosti, na ktoré je oprávnený iba prokurátor bezprostredne nadriadenej prokuratúry, prokurátor, ktorému bola táto žiadosť doručená, ju bezodkladne postúpi prokurátorovi bezprostredne nadriadenej prokuratúry spolu s kompletným na vec sa vzťahujúcim spisovým materiálom.

(4)	 Ak prokurátor bezprostredne nadriadenej prokuratúry, ktorému bola žiadosť priamo doručená alebo ktorému bola žiadosť postúpená podľa odseku 3, zistí, že na preskúmanie zákonnosti alebo na prijatie opatrenia je príslušný prokurátor podriadenej prokuratúry, podanie postúpi alebo vráti takémuto prokurátorovi na vybavenie. Prokurátor bezprostredne nadriadenej prokuratúry môže na základe obsahu žiadosti preskúmať zákonnosť sám.

(5)	Ak prokurátor, ktorému bola žiadosť pridelená zistí, že na jej vybavenie je miestne príslušný iný prokurátor, postúpi ju miestne príslušnému prokurátorovi najneskôr do desiatich pracovných dní od pridelenia žiadosti na vybavenie.

(6)	Prokurátor o postúpení žiadosti podľa odsekov 3 až 5 upovedomí podávateľa do desiatich pracovných dní od pridelenia žiadosti na vybavenie

Článok 6
Postup prokurátora pri vybavovaní žiadosti

(1)	Prokurátor, ktorému bola žiadosť doručená alebo ktorému bola žiadosť postúpená na vybavenie podľa čl. 5 ods. 3 až 5 (ďalej len „prokurátor príslušný na vybavenie žiadosti“), preskúma zákonnosť namietaného postupu alebo rozhodnutia.

(2)	Lehota na vybavenie žiadosti je dva mesiace od pridelenia žiadosti prokurátorovi príslušnému na vybavenie žiadosti. Lehota na vybavenie žiadosti môže byť v odôvodnenom prípade predĺžená o jeden mesiac bezprostredne nadriadeným prokurátorom,) a to aj opakovane.

(3)	Ak prokurátor príslušný na vybavenie žiadosti zistí, že na jej riadne vybavenie je potrebné žiadosť doplniť, vyzve podávateľa na doplnenie skutočností umožňujúcich vybavenie žiadosti. Prokurátor vo výzve určí lehotu na doplnenie žiadosti, ktorá nesmie byť kratšia ako desať pracovných dní, prokurátor vo výzve podávateľa poučí, že ak v určenej lehote žiadosť v potrebnom rozsahu nedoplní, prokurátor konanie o žiadosti skončí bez jej vybavenia.

(4)	Ak prokurátor príslušný na vybavenie žiadosti na základe preskúmania zákonnosti zistí skutočnosti odôvodňujúce prijatie opatrenia v trestnej veci, bezodkladne takéto opatrenie prijme alebo uloží zabezpečenie jeho prijatia. O potrebe prijatia opatrenia stručne upovedomí podávateľa.

(5)	Ak prokurátor príslušný na vybavenie žiadosti na základe preskúmania zákonnosti nezistí skutočnosti odôvodňujúce prijatie opatrenia v trestnej veci, o tejto skutočnosti primerane upovedomí podávateľa, v upovedomení súčasne podávateľa poučí, že opakovaná žiadosť sa nevybavuje, o čom podávateľ už nebude upovedomený.

(6)	Prokurátor bezprostredne nadriadenej prokuratúry ako prokurátor príslušný na vybavenie žiadosti, okrem postupu podľa odseku 3 alebo odseku 4, oznámi výsledok preskúmania aj dozorujúcemu prokurátorovi, súčasne mu vráti spisový materiál spolu s rovnopisom vybavenia žiadosti podávateľa.

(7)	Ak prokurátor príslušný na vybavenie žiadosti na základe obsahu žiadosti zistí poznatky odôvodňujúce postup prokuratúry v inej oblasti pôsobnosti prokuratúry, odstúpi ich bezodkladne prokurátorovi určenému na konanie v tejto oblasti.

Článok 7
Súčinnosť pri vybavovaní žiadosti

(1)	Miestne a vecne príslušný prokurátor je povinný bezodkladne vyhovieť dožiadaniu prokurátora príslušného na vybavenie žiadosti o vykonanie úkonov potrebných na vybavenie žiadosti. Ak tak nemôže urobiť a je mu známy iný príslušný prokurátor, postúpi dožiadanie tomuto prokurátorovi a vyrozumie o tom prokurátora, ktorý požiadal o vykonanie úkonu, inak dožiadanie vráti.

(2)	Ak si vybavenie žiadosti vyžaduje zadováženie podkladov aj od iného než vecne a miestne príslušného prokurátora, dožiadaný prokurátor je povinný dožiadaniu prokurátora príslušného na vybavenie žiadosti vyhovieť. Ak tak nemôže z objektívnych dôvodov urobiť, bezodkladne o tom informuje prokurátora príslušného na vybavenie žiadosti.

Článok 8
Prechodné ustanovenie

Žiadosti nevybavené ku dňu účinnosti tohto príkazu sa vybavia podľa doterajších predpisov.

Článok 9
Zrušovacie ustanovenie

Zrušuje sa:
Príkaz generálneho prokurátora Slovenskej republiky por. č. 11/2019 z 28. novembra 2019 o postupe prokurátorov pri vybavovaní žiadostí o preskúmanie zákonnosti v predsúdnom trestnom konaní.

Článok 10
Účinnosť

Tento príkaz nadobúda účinnosť 1. novembra 2025.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky